زینب سلیمانءِ نامءَ
یلہ کتگ
اے زندمانی ءَ ترا
یا اھدءِ گرانیں نوبتاں
یا زالمیں زمانگ ءَ
دپ ءِ تئی کندگ سر چت انت
تئی لئیب ءُ کندگ کودکی
چہ مات ءَ مکھیں زت انت
من زیک دیراں جیڑ اتگ
تان دیر ءَ گوں وت ءَ
من نشتگان ءُ گپ جتگ
تو کوھاں زاناں سرمچاری ءَ
تپنگ تیر سرکتگ؟
یا تو دگاں ماں بمب تراکے ءَ ھوار بوتگ ئے
بلے تئی اکس چار اِتگ
تو انگہ نوک تاتو گامُک بوتگ ئے
ءُ انگت مات ءَ دستوکءَ ترا کتگ
تو نوک گوگائی ءِ نوبتان بوتگ ئے
کجا تو بمب تراک کن ئے
تئی کندگانی وشّ ءُ شیرکنیں توار
تئی مات ءِ گوشاں درنئیت
تئی گریوگانی چاریں پاس
تئی مات ءِ ارسگیں گماں
تئی پسّ انگت تئی گماں
وانگ ، وانگ ، بے سما
تئی سیاد ءُ وارس تئی گماں
چو مانشے ءَ
پرشتگ انت
تئی مات نشتگ تھتے ءِ سرا
ترارا یات کنت ءُ گریت
تئی ابّل ءَ روگ ڈگارءِ یل کتگ
اے دان مشک ءُ موراں برتگ انت
ھمے کہ جیڑیت باتن ءَ
گشیت تئی میار بوتگ چے ؟
ترا چیا اے زالماں گوں تیرءُ ٹوپاں شل جتگ
تئی کندگانی لھمیں کوش انگت ءَ
مئے ترانگانی شیکگاں چہ درنئیت
مئے ترانگانی شیکگاں چہ درنئیت
گپوردرملکی